ราคาทองในปท.เช้านี้ร่วงบาทละ 300 หลังตัวเลขศก.สหรัฐออกมาดี
ราคาทองในประเทศเช้านี้ร่วงบาทละ 300 หลังสถานการณ์ราคาทองคำในตลาดโลกปรับตัวลดลง โดยทองคำแท่ง รับซื้อบาทละ 17,800.00 ขายออกบาทละ 17,900.00 ด้านทองรูปพรรณ รับซื้อบาทละ 17,540.12 ขายออกบาทละ 18,300.00
24 ก.ค. 2558

สมาคมค้าทองคำ รายงานราคาทองช่วงเช้า เมื่อเวลา 09.30 น. ทองคำแท่ง รับซื้อเข้าบาทละ 17,800.00 ขายออกบาทละ 17,900.00 ขณะที่ทองรูปพรรณ รับซื้อเข้าบาทละ 17,540.12 ขายออกบาทละ 18,300.00
ขณะที่สัญญาทองคำตลาด COMEX (Commodity Exchange) ส่งมอบเดือน ส.ค.เมื่อคืนนี้จะปรับเพิ่มขึ้น 2.6 ดอลลาร์ หรือ 0.24% โดยปิดที่ระดับ 1,094.10 ดอลลาร์/ทรอยออนซ์
ด้านบริษัท ฮั่วเซ่งเฮง โกลด์ ฟิวเจอร์ส จำกัด ระบุว่า ในการซื้อขายช่วงกลางคืนราคาทองคำปรับลดลงต่ำกว่า 1,100 ดอลลาร์/ออนซ์อีกครั้ง หลังจากสหรัฐเปิดเผยจำนวนผู้ขอรับสวัสดิการว่างงานครั้งแรกในรอบสัปดาห์ซึ่งสิ้นสุดวันที่ 18 ก.ค. ลดลง 26,000 ราย สู่ระดับ 255,000 ราย ซึ่งเป็นระดับต่ำสุดนับตั้งแต่สัปดาห์ของวันที่ 24 พ.ย. 2516  นอกจากนี้ตัวเลขดังกล่าวยังคงต่ำกว่าระดับ 300,000 รายเป็นสัปดาห์ที่ 20 ติดต่อกัน ส่งสัญญาณว่าตลาดแรงงานสหรัฐมีความแข็งแกร่ง
ขณะที่ วันนี้ยุโรปจะมีการเปิดเผยดัชนี PMI ภาคการผลิตและภาคบริการเดือนมิ.ย. โดยคืนนี้สหรัฐจะมีการเปิดเผยยอดขายบ้านใหม่เดือนมิ.ย. ตลาดคาดว่าจะลดลงเล็กน้อยเหลือ 543,000 หน่วย จาก 546,000 หน่วยในเดือนพ.ค. ถ้าออกมาใกล้เคียงหรือต่ำกว่าที่ตลาดคาดการณ์ไว้ คาดว่าจะช่วยพยุงราคาทองคำ แต่ถ้าออกมาสูงกว่าที่ตลาดคาดการณ์ไว้ ยังต้องระวังแรงเทขายทองคำ
 
ที่มา: สำนักข่าวอินโฟเควสท์